# Enric Tàrrega Andrés

Enric Tàrrega i Andrés (El Mercat, Ciutat de València, 1 de gener de 1936 – 1r d'agost de 2020) fou un editor, activista cultural i polític valencià.

## Biografia

Va estudiar magisteri i professionalment ha estat lligat des de l'any 1959 al món editorial. Fou un dels fundadors de les primeres Comissions Obreres (CCOO) a València l'any 1968, després d'haver participat en organitzacions clandestines com el Front Marxista Valencià.
Durant la dictadura franquista va dur a terme una gran tasca com a activista valencianista. Així, va ser membre de Lo Rat Penat als seus inicis, va impulsar als començaments de la dècada dels 60 diversos aplecs nacionalistes i la Marxa a Peu al Puig, i el 1972 va ajudar a impulsar la Societat Coral El Micalet i la llibreria Concret en la primera edició del Premi Joan Fuster d'assaig, que després assumiria l'editorial Tres i Quatre al si dels Premis Octubre.
Va estar vinculat a diverses associacions i partits de l'esquerra nacionalista, com Lo Rat Penat, el Partit Socialista d'Alliberament Nacional (PSAN), la Societat Coral El Micalet i el Bloc Nacionalista Valencià (BLOC), que abandonà el 2009 per discrepàncies polítiques.
L'any 1988 va ser nomenat Miquelet d'Honor de la Societat Coral El Micalet en la primera edició dels premis; l'any 2006 va rebre el Premi Vicent Ventura de la Universitat de València, i l'any 2010, la mateixa universitat va publicar el llibre de converses "L'amant de la ciutat somniada", on Tàrrega repassa la seua trajectòria com a activista cultural del valencianisme.
A les eleccions municipals de 2011 va presentar-se a la candidatura d'Esquerra Republicana del País Valencià a la ciutat de València.

## Mort i llegat

Morí l'1 d'agost de 2020 als vuitanta-quatre anys. Tres dies després, Acció Cultural del País Valencià (ACPV) anuncià un homenatge públic en forma d'acte, en tant que soci fundador i persona significada en la causa de modernització del país representat pel fusterianisme.

## Galeria

* Entrevista amb Enric Tàrrega, enregistrada el juliol del 2018.

## Notes

* ↑ Va nàixer l'1 de gener però va ser registrat com a nascut el dia 2. Segons testimoni seu a una entrevista inèdita per al programa La Represa, enregistrada el juliol del 2018.

## Referències

* ↑ Lillo, Manuel. «Enric Tàrrega, símbol de la València rescabalada». ElTemps.cat, 01-08-2020. [Consulta: 1r agost 2020].
* 1 2 Fitxa del llibre L'amant de la ciutat somniada Arxivat 2013-11-06 a Wayback Machine. Publicacions de la Universitat de València
* ↑ El Partit Socialista d'Alliberament Nacional (PSAN) (1968-1980) Arxivat 2014-03-24 a Wayback Machine., Tesi Doctoral, Roger Buch, Gener 2010 UAB
* ↑ Gràcies Tàrrega Arxivat 2014-03-24 a Wayback Machine. article d'Enric Morera al seu bloc del 19 de febrer de 2006
* ↑ Enric Tàrrega homenajat pels 50 anys de lluita per la llengua notícia a Llibertat.cat del 16 d'abril de 2009
* ↑ Trini Simó y Enric Tárrega reciben el Premio Vicent Ventura de la Universidad de Valencia (castellà)
* ↑ Enric Tàrrega s'incorpora a la candidatura d'Esquerra per a València ciutat notícia a Valencianisme.com l'1 d'abril de 2011
* ↑ «ACPV organitzarà un homenatge a Enric Tàrrega». NosaltresLaVeu.com, 04-08-2020. [Consulta: 4 agost 2020].

## Enllaços externs

* YouTube.com - Cançó «Enric Tàrrega» del Cifu i Miquel Gil